ಜಿಲೇಬಿ ಇಷ್ಟ ಆದ್ರೆ ಸಿಹಿ ಕಷ್ಟ ಎನ್ನೋರು ಕಪ್ಪು ಜಿಲೇಬಿ ಮಾಡ್ನೋಡಿ

ಜಿಲೇಬಿ ಇಡೀ ಭಾರತದಲ್ಲೇ ಜನಪ್ರಿಯವಾಗಿರೋ ಸಿಹಿ. ಸಾಂಪ್ರದಾಯಿಕ ಜಿಲೇಬಿ ಆಕರ್ಷಕ ಕಿತ್ತಲೆ ಬಣ್ಣವಿದ್ದು, ತುಂಬಾ ಸಿಹಿಯಾಗಿರುತ್ತದೆ ಎಂಬುದು ಪ್ರತಿಯೊಬ್ಬರಿಗೂ ಗೊತ್ತಿದೆ. ಆದರೆ ನಾವಿಂದು ಹೇಳಿಕೊಡುತ್ತಿರುವ ಕಪ್ಪು ಜಿಲೇಬಿ (Black Jalebi) ಕೊಂಚ ವಿಭಿನ್ನ. ಸಿಕ್ಕಾಪಟ್ಟೆ ಸಿಹಿ ತಿನ್ನಲು ಇಷ್ಟಪಡದವರು ಈ ಒಂದು ರೆಸಿಪಿ ತಮ್ಮ ನೆಚ್ಚಿನದ್ದನ್ನಾಗಿಸಿಕೊಳ್ಳಬಹುದು. ಇಲ್ಲಿ ಸಿಹಿಗೆ ಸಕ್ಕರೆ ಬದಲು ಬೆಲ್ಲಕ್ಕೆ ಆದ್ಯತೆ ನೀಡಲಾಗಿದೆ. ಹಾಗಾದ್ರೆ ತಡ ಮಾಡದೇ ಈ ರೆಸಿಪಿಯನ್ನು ಹೇಗೆ ಮಾಡೋದು ಎಂಬುದನ್ನು ನೋಡಿಕೊಂಡು ಬರೋಣ.

ಬೇಕಾಗುವ ಪದಾರ್ಥಗಳು:
ಖೋವಾ – 250 ಗ್ರಾಂ
ಮೈದಾ ಹಿಟ್ಟು – 100 ಗ್ರಾಂ
ಬೆಲ್ಲ – 250 ಗ್ರಾಂ
ಹಾಲು – 1 ಕಪ್
ನೀರು – 4 ಕಪ್
ಏಲಕ್ಕಿ – 2
ಎಣ್ಣೆ – ಡೀಪ್ ಫ್ರೈಗೆ ಬೇಕಾಗುವಷ್ಟು
ರೋಸ್ ವಾಟರ್ – 2 ಟೀಸ್ಪೂನ್ ಇದನ್ನೂ ಓದಿ: ಸಮ್ಮರ್ ಸ್ಪೆಷಲ್ – ಅನನಾಸು, ತೆಂಗಿನಕಾಯಿಯ ಸ್ಮೂದಿ ಮಾಡಿ

ಮಾಡುವ ವಿಧಾನ:
* ಮೊದಲಿಗೆ ಒಂದು ಮಿಕ್ಸರ್ ಜಾರ್‌ಗೆ ಖೋವಾ, ಮೈದಾ ಹಾಗೂ ಹಾಲನ್ನು ಹಾಕಿ ದಪ್ಪ ಪೇಸ್ಟ್ ತಯಾರಾಗುವವರೆಗೆ ರುಬ್ಬಿಕೊಳ್ಳಿ. ಬಳಿಕ ಅದನ್ನು ಪಕ್ಕಕ್ಕಿಡಿ.
* ಒಂದು ಪಾತ್ರೆಯಲ್ಲಿ ಬೆಲ್ಲ, ನೀರು, ಏಲಕ್ಕಿ ಹಾಗೂ ರೋಸ್ ವಾಟರ್ ಹಾಕಿ, ಬಿಸಿ ಮಾಡಿಕೊಂಡು, ಪಾಕವನ್ನು ತಯಾರಿಸಿ.
* ಈಗ ಆಳವಾದ ಪ್ಯಾನ್‌ಗೆ ಎಣ್ಣೆ ಅಥವಾ ತುಪ್ಪ ಹಾಕಿ ಬಿಸಿ ಮಾಡಿಕೊಳ್ಳಿ.
* ಖೋವಾ ಬ್ಯಾಟರ್ ಅನ್ನು ಪೈಪಿಂಗ್ ಬ್ಯಾಗ್‌ಗೆ ಹಾಕಿ, ಬಿಸಿ ಎಣ್ಣೆಯಲ್ಲಿ ಹಿಟ್ಟನ್ನು ಸುರುಳಿಯಾಕಾರದಲ್ಲಿ ಬಿಡಿ. (ಸಾಮಾನ್ಯ ಜಿಲೇಬಿಗಿಂತ ಇದನ್ನು ಸ್ವಲ್ಪ ದಪ್ಪವಾಗಿ ಮಾಡಿ)
* ಜಿಲೇಬಿಗಳನ್ನು ಗೋಲ್ಡನ್ ಬ್ರೌನ್ ಬಣ್ಣ ಬರುವವರೆಗೂ ಕಾಯಿಸಿಕೊಳ್ಳಿ.
* ಈಗ ಜಿಲೇಬಿಗಳನ್ನು ತಯಾರಿಸಿಟ್ಟಿರುವ ಬೆಲ್ಲದ ಪಾಕದಲ್ಲಿ ಹಾಕಿ, ಕೆಲ ನಿಮಿಷಗಳ ವರೆಗೆ ನೆನೆಸಿ.
* ಇದೀಗ ಖೋವಾದಿಂದ ತಯಾರಿಸಲಾದ ಕಪ್ಪು ಜಿಲೇಬಿ ತಯಾರಾಗಿದ್ದು, ಸವಿಯಲು ಸಿದ್ಧವಾಗಿದೆ. ಇದನ್ನೂ ಓದಿ: ಸಬ್ಬಕ್ಕಿ, ಅವಲಕ್ಕಿಯಿಂದ ಮಾಡಿ ಸಖತ್ ಟೇಸ್ಟಿ ವಡೆ